4 มิถุนายน 2567

ข่าวประชาสัมพันธ์

**SME D Bank ทุ่มหมื่นล้าน เปิดตัวสินเชื่อ ‘Smile Biz ธุรกิจยิ้มได้’**

**ปลดข้อจำกัด เปิดกว้างเอสเอ็มอีเข้าถึงแหล่งเงินทุนดอกเบี้ยถูก ไม่ต้องใช้หลักทรัพย์ค้ำประกัน**

**SME D Bank ธนาคารเพื่อเอสเอ็มอีไทย มุ่งมั่นขับเคลื่อนนโยบายกระตุ้นเศรษฐกิจของรัฐบาล ทุ่ม 10,000 ล้านบาท ออกผลิตภัณฑ์สินเชื่อใหม่ “Smile Biz ธุรกิจยิ้มได้” สนับสนุนผู้ประกอบการเอสเอ็มอีเข้าถึงแหล่งทุน ผ่อนปรนเงื่อนไขสุดพิเศษ ไม่ต้องใช้หลักทรัพย์ โดย บสย. ค้ำประกันให้เต็มวงเงินกู้สูงสุด 5 ล้านบาท ทำธุรกิจมาเพียง 1 ปีก็กู้ได้ ดอกเบี้ยเริ่มต้นเพียง 6.50% ต่อปี พร้อมมอบโปร Cash Back สูงสุด 5,000 บาท ควบคู่ช่วยพัฒนายกระดับธุรกิจผ่านแพลตฟอร์ม “DX”**

**นายพิชิต มิทราวงศ์** กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า SME D Bank ในฐานะสถาบันการเงินเฉพาะกิจของรัฐ ขานรับนโยบายรัฐบาลพร้อมตอบโจทย์คณะรัฐมนตรีเศรษฐกิจ โดยนายเศรษฐา ทวีสิน นายกรัฐมนตรี และนายพิชัย ชุณหวชิร รองนายกรัฐมนตรีและรัฐมนตรีว่าการกระทรวงการคลัง ที่ต้องการสนับสนุนผู้ประกอบการเอสเอ็มอีโดยเฉพาะรายย่อย เข้าถึงแหล่งเงินทุน ด้วยการเปิดตัวผลิตภัณฑ์สินเชื่อใหม่ **“Smile Biz ธุรกิจยิ้มได้”** วงเงินรวม 10,000 ล้านบาท ช่วยให้ผู้ประกอบการ มีเงินไปลงทุน ขยาย ปรับปรุง ปรับเปลี่ยนรูปแบบการดำเนินธุรกิจ เสริมสภาพคล่อง รวมถึงเป็นทุนหมุนเวียน สร้างโอกาสเดินหน้าธุรกิจเต็มกำลัง เพิ่มกำลังซื้อในภาคธุรกิจและกระตุ้นเศรษฐกิจไทยให้ขยายตัวไปพร้อมกัน ตั้งเป้าผลักดันผู้ประกอบการเอสเอ็มอีเข้าถึงแหล่งทุนกว่า 5,000 กิจการ เกิดเงินหมุนเวียนในระบบเศรษฐกิจกว่า 45,000 ล้านบาท

สินเชื่อ **“Smile Biz ธุรกิจยิ้มได้”** มุ่งเน้นพัฒนาผลิตภัณฑ์ให้ตรงตามความต้องการของผู้ประกอบการเอสเอ็มอี มีจุดเด่นเปิดกว้างเงื่อนไขผ่อนปรน สร้างโอกาสให้เข้าถึงแหล่งทุนได้ง่าย ทั้งบุคคลธรรมดาและนิติบุคคล ครอบคลุมทุกกลุ่มธุรกิจ ไม่ว่าจะเป็นการผลิต ธุรกิจค้าปลีกค้าส่ง รวมถึงธุรกิจท่องเที่ยวและเกี่ยวเนื่อง วงเงินกู้สูงสุด 5 ล้านบาท อัตราดอกเบี้ยเริ่มต้น MLR-1.0% หรือ 6.50% ต่อปี ผ่อนชำระนานสูงสุด 7 ปี พร้อมปลอดชำระหนี้เงินต้นสูงสุด 6 เดือน **ที่สำคัญ ไม่ต้องใช้หลักทรัพย์ค้ำประกัน โดย บสย. ค้ำประกันเต็มจำนวน อีกทั้ง ทำธุรกิจมาเพียง 1 ปี สามารถกู้ได้** เปิดรับคำขอกู้ตั้งแต่วันนี้จนถึงวันที่ 31 พ.ค.68 หรือจนกว่าจะหมดวงเงินโครงการ แล้วแต่อย่างหนึ่งอย่างใดจะถึงก่อน

**นอกจากนั้น ยังมีโปรโมชันพิเศษ สำหรับผู้ประกอบการที่ยังไม่เคยใช้บริการสินเชื่อจาก SME D Bank มาก่อน เมื่อยื่นกู้และได้รับการอนุมัติ ตั้งแต่ 1 ล้านบาทขึ้นไป ภายใน 30 กันยายน 2567 นี้ รับ Cash Back สูงสุด 5,000 บาท ด้วย**

 นายพิชิต กล่าวเสริมว่า ที่ผ่านมา SME D Bank ดำเนินการสนับสนุนให้ผู้ประกอบการรายย่อยเข้าถึงแหล่งทุนอย่างต่อเนื่อง ผ่านผลิตภัณฑ์สินเชื่อต่างๆ ที่ผ่อนปรนเงื่อนไข เช่น สินเชื่อ “จิ๋วสุดแจ๋ว” สนับสนุนผู้ประกอบการรายย่อย (MICRO) รายได้ต่อปีไม่เกิน 1.8 ล้านบาท ให้เข้าถึงแหล่งทุน วงเงินกู้สูงสุด 500,000 บาทต่อราย ไม่ต้องใช้หลักทรัพย์ค้ำประกัน อัตราดอกเบี้ยเริ่มต้น MLR+6 หรือเฉลี่ย 1.125% ต่อเดือน ผ่อนชำระนานสูงสุด 5 ปี แบบลดต้นลดดอก นำไปลงทุน ขยาย ปรับปรุง ปรับเปลี่ยนรูปแบบธุรกิจ หรือหมุนเวียนเสริมสภาพคล่องธุรกิจเติบโตอย่างยั่งยืน

ควบคู่กับให้บริการด้าน **“การพัฒนา”** ผ่านแพลตฟอร์ม “DX by SME D Bank” (dx.smebank.co.th) จุดเด่นเชื่อมโยงบริการสนับสนุนผู้ประกอบการเอสเอ็มอีครบถ้วนในจุดเดียว ผ่าน 5 ฟีเจอร์สำคัญ ได้แก่ 1. Business Health Check ระบบตรวจประเมินสุขภาพธุรกิจ 2. E-Learning รวบรวมหลักสูตรความรู้สำคัญ ช่วยเพิ่มศักยภาพการประกอบธุรกิจ เรียนรู้ได้ด้วยตัวเองตลอด 24 ชม. 3. SME D Coach ที่ปรึกษาและให้คำแนะนำธุรกิจจากโค้ชมืออาชีพ 4. SME D Activity ระบบจองเข้าร่วมกิจกรรมเติมความรู้ต่อเนื่องตลอดทั้งปี และ 5. SME D Market ขยายตลาดด้วย E-marketplace และจับคู่ธุรกิจ อีกทั้ง ยังมี SME D Privilege สิทธิประโยชน์พิเศษอื่นๆ ให้อีกมากมาย สอบถามข้อมูลเพิ่มเติม Call Center 1357